<classify> Akizungumza na waandishi wa habari Dar es Salaam jana, Ofisa Habari wa Shirikisho la Soka Tanzania TFF, Baraka Kizuguto alisema timu hizo zitakaa katika hoteli tofauti ambazo zimethibitishwa kuwa na ubora.Kizuguto alizitaja timu zilizotua kuwa ni APR ya Rwanda iliyotua usiku wa kuamkia jana, KMKM iliyokuja jana asubuhi na Al Shandy. Alisema kwa timu za Gor Mahia na Al Malakiya ya Sudan Kusini zilitarajiwa kutua jana saa 10 jioni.Alizitaja timu zitakazotua leo ni LLB AFC ya Burundi, Telecom ya Djibouti na Heegan ya Somalia huku nyingine zikitarajiwa kutua kuanzia kesho asubuhi ambazo ni KCCA ya Uganda, Adama City ya Ethiopia na Khartoum ya Sudan.Alisema maandalizi kuelekea ufunguzi kesho yanaendelea ambapo jana Uwanja wa Karume ulikuwa ukifanyiwa matengenezo kwa ajili ya timu zitakazoutumia kufanya mazoezi. Tunawaomba mashabiki wengi wa soka kujitokeza na kushuhudia mechi hizo kwani zitakuwa na mvuto kulingana na historia zao na aina ya wachezaji walionao, alisema Kizuguto.Aidha, alizungumzia kuhusu waamuzi kuwa tayari wamewasili wote na walikuwa wakifanyiwa vipimo na leo watamaliza tayari kwa michezo. Waamuzi hao ni Ali Ahmed, Suleiman Bashir Somalia, Ahmed Djama Djibout, Yetayew Belachew Ethiopia, Kakunze Herve Burundi, Davis Omweno, Peter Sabata Kenya, Issa Kagabo, Hakizimana Louis Rwanda, Ahemd El Faith Sudan, Lee Okelo na Mashood Ssali Uganda, Israel Mjuni na Ferdinand Chacha Tanzania.Katika hatua nyingine, wawakilishi wa Zanzibar katika Kombe la Kagame, KMKM waliondoka jana Zanzibar kwenda Dar es Salaam tayari kushiriki michuano hiyo inayotarajiwa kuanza kesho.Msafara huo uliondoka kwa boti saa tatu kamili asubuhi ukiwa na watu 35 wakiwemo wachezaji 20, viongozi sita na wanachama wa timu hiyo watatu pamoja na Mjumbe kutoka ZFA Taifa.Timu hiyo iliagwa juzi na Mkuu wa Mkoa wa Kusini Unguja, Idrissa Hija kwenye Uwanja wa Amaan mjini Unguja, na kutakiwa kwenda kushiriki michuano hiyo wakibeba mkoba wa nidhamu kwa kipindi chote cha michuano hiyo.Akizungumza na gazeti hili akiwa katika Bandari ya Malindi Zanzibar kabla ya kuondoka, Katibu wa Michezo wa KMKM, Sheha Mohammed Sheha alisema kuwa kikosi chao kiko imara na kimejiandaa kiushindani.Alisema kutokana na maelekezo ya mwalimu waliyoyapata wachezaji hao ana matumaini makubwa kinaweza kuleta ushindani na kuijengea heshima kubwa timu hiyo na Taifa kwa ujumla.  <topic>: michezo 